اللہ ݙتا ڄلواݨا

ردار اللہ ݙتہ خان جلوانہ جگمشھور اے ڈی خان

ایندا ویس ݙیکھ تے اے ناں سمجھائے جو اے ڈی خان ملنگ اے یا منگݨ پنݨ آلا ھے

اللہ دیاں رحمتاں ھنس ؛ اللہ سئیں ڈھڳ ݙتس

لپوڑے مار مار تے وی کھاوے تاں مکسی کیناں

اے ڈی خان دل دا فقیر ھے ؛ چنڳا سچیندے ؛ چنڳا بلیندے ؛ سجݨاں بھراواں کوں رلا جاݨدے

جیندا سجݨ اے اوندی نموشی کنڈ پچھوں ناں کریندا ناں کرݨ ݙیندے

ݙکھ سکھ اچ مونڈھے نال مونڈھا لیندے ؛ جنھاں کوں اپݨاں جاݨدے انھاں کیتے تاں جند گھولݨ کیتے ودا راھندے
بھرپی نبھاوݨ سکھݨیں تاں ول اے ڈی خان دا موں مٹھا کراو

فٹ بال دا منیا تنیا کھڈکار ھا ؛ ھݨ صحافی ھے تاں او وی منیا تنیا ؛ اونویں کھیݙ جیھڑی وی ھووے کھیݙ جاݨدے

ھاری منݨ گناہ سمجھدے مکدے ساہ توݨیں لڑݨ آلا ھے اے ڈی خان

اللہ سوھݨیں پتراں دا برگیڈ ݙتس ؛ جیون ھوون او وی ساڳی پیوء تے ڳن ؛ پڑھدے پن ؛ اللہ سوھݨاں انھاں دے پورھیئیے کوں رنڳ لاوے آمین

ڳال کرݨ تے منواوݨ جاݨدے
غریباں تے گنگے باتے لوگاں کیتے تݨدے

میݙے ھاں اچ وسدے ؛ نکا بھرا ھے میݙا اے ڈی خاں

میݙی رج تے عزت کریندے ؛ اے وی تھی سگدے میکوں رھیندا ھووے جے کر رھیندا وی ھے تاں ول وی میکوں اپݨے سکے بھراواں وانگݨ بھاندے
جیوے جگ تے

جتھ پیر ھووس اتھ خیر ھووس شالا

23 فروری 2019(سلیم نیازی)
حوالے